ປ. ໂອບາມາ ແຕ່ງຕັ້ງ ຫົວໜ້າ ພະແນກການ ຄຸ້ມຄອງ ການລົງທຶນ
ປະທານາທິບໍດີໂອບາມາ ແຕ່ງຕັ້ງຫົວໜ້າຄຸ້ມຄອງ ຕະຫຼາດຫຼັກຊັບ ແລະຜູ້ອຳນວຍການ ຄຸ້ມຄອງດ້ານການເງິນ ຜູ້ບໍລິໂພກ.
ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ແຕ່ງຕັ້ງ 2 ທ່ານໃນວັນພະຫັດວານນີ້ໃຫ້ເປັນຫົວໜ້າພະແນກການຮັບຜິດ ຊອບໃນການປົກປ້ອງພວກນັກລົງທຶນ ປະທານາທິບໍດີໂອບາມາໄດ້ຮ້ອງຂໍໃຫ້ອະດີດໄອຍະການ Mary Jo White ເປັນຫົວໜ້າກຳມາທິການດ້ານຕະຫຼາດຫຼັກຊັບ ແລະ ຊື້ຂາຍຮຸ້ນຫຼື SEC ແລະຂໍໃຫ້ທ່ານ Richard Cordray ເຂົ້າຮັບ ຕຳແໜ່ງ ຄົບກຳນົດ ເປັນຜູ້ອຳນວຍການ ຫ້ອງການປົກປ້ອງຄຸ້ມ ຄອງດ້ານການເງິນຜູ້ບໍລິໂພກ ກຳມາທິການ SEC ແມ່ນພວມໄດ້ຮັບການປະຕິຮູບທີ່ແນໃສ່ເພື່ອ ປ້ອງກັນບໍ່ໃຫ້ມີການລົງທຶນທີ່ສ່ຽງເກີນໄປຊຶ່ງພົວພັນກັບວິກິດການ ທາງດ້ານການເງິນ ທ່ານ ນາງ White ເຄີຍຈັດການມາແລ້ວກ່ຽວ ກັບບັນຫາການສໍ້ໂກງທີ່ສະລັບຊັບຊ້ອນໃນເລື່ອງຕະຫຼາດຫຼັກຊັບແລະກໍຄະດີຕ່າງໆກ່ຽວກັບ ກຸ່ມນັກເລງອັນທະພານແລະພວກກໍ່ການຮ້າຍ ສ່ວນອົງການຂອງທ່ານ Cordray ແມ່ນກຳກັບນຳເລື່ອງຜະລິດຕະພັນການເງິນ ເຊັ່ນບັດ ສິນເຊື່ອ ແລະການຂາຍຈຳນອງຫຼື Mortgage ໃຫ້ແກ່ຜູ້ບໍລິໂພກ ປະທານາທິບໍດີໂອບາ ມາ ເອີ້ນທ່ານວ່າ “ແຊ້ມປ້ຽນ” ຂອງຜູ້ບໍລິໂພກ ແລະຮຽກຮ້ອງໃຫ້ສະພາສູງສະຫະລັດຮັບ ຮອງເອົາທ່ານໂດຍໄວ ເມື່ອນຶ່ງປີກ່ອນປະທານາທິບໍດີໂອບາມາໄດ້ແຕ່ງຕັ້ງຢ່າງເປັນການ ຊົ່ວຄາວໃຫ້ທ່ານ Cordray ເຂົ້າຮັບຕຳແໜ່ງດັ່ງກ່າວທ່າມກາງການປະເຊີນໜ້າຢ່າງແຂ່ງ ຂັນຈາກພັກຣີພັບບລີກັນ